**PÉNTEK 13!!!**

Csapatunk a REAC BLSZ I. osztályában a 9. fordulóban pénteken 13.-án a TFSE csapatával mérte össze erejét. Ez a nap nem hozott nekünk szerencsét. A szerencséért azonban meg is kell dolgozni, az nem jön magától ezt a mérkőzés végeredménye is igazolta. Természetesen győzelmet vártunk csapatunktól. Tudtuk, hogy ellenfelünk még ha két ponttal is az utolsó helyen szerénykedik a tabellán fizikailag felkészült masszív egységes csapat, a mérkőzésein nem sok gólt kap. A mérkőzést nyugodtan leírhatom, gyakorlatilag egy betonpályán játszottuk le, amely szinte egy filccel volt letakarva és bizony a pálya világítása is hagyott kívánnivalót maga után mert a pálya egyes pontjain diszkrét félhomály volt. A körülményekre azonban nem hivatkozhatunk, így is magabiztosan nyernünk kellett volna a papírforma alapján a mérkőzést, de sajnos a végeredmény 2:2 lett. A mérkőzés elején küszködtünk a körülményekkel, akcióinknál labdáink rendre hosszúak, pontatlanok voltak, mert ezen a pályatalajon másképp pattannak a labdák, mint a füves pályán. Ennek ellenére végig mezőnyfölényben voltunk, támadtunk, de 100%-os gólhelyzetet nem tudtunk kialakítani. Majd jött a hidegzuhany. Megtörtént velünk az, ami még ebben a bajnokságban soha, ellenfelünk vezetést szerzett. Jobb oldalról a partvonal mellől ellenfelünk szabadrúgást végezhetett el a kaputól kb. 40m-re. A labda magas ívben a hosszú ötösre érkezett, ahol a TF játékosa Suskó Ádám a 30. percben a fejesével megszerezte a vezetést csapatának. Váratlan gól volt, mert vetélytársunk addig szinte még a kapunkig sem jutott el. Megpróbáltunk nagyobb sebességre kapcsolni, kialakítottunk pár ígéretes helyzetet, többször is szerencsével úszta meg a TF az egyenlítésünket. Új helyzet! Az ellenfél vezetésénél vonultunk be az öltözőbe. A második félidőt azonban sokkal agilisabban kezdtük, ami helyzetekben is megmutatkozott, de sajnos a második félidő elején nem sikerült egyenlítenünk. A 61. percben azonban megtört a jég. Kiss Tamás a baloldalon indította Bodnár Istvánt, aki egy kicsit kisodródva az ötösről, gyors, nagyon pontos lapos lövéssel bevette az ellenfél kapuját. Majd jött a második gólunk. A 63. percben Nagy Gergő indította hosszú labdával Lőrincz Danit, aki átvétel nélkül laposan kilőtte a hosszú sarkot kb. 13 méterről. Ekkor úgy gondoltuk, hogy még ha nem is játszunk jól, de legalább az eredmény megfelelő lesz. El kell ismernünk ellenfelünk derekasan küzdött a vezető gólunk után is és bizony megnehezítette a dolgunkat a mérkőzés további részében is. Több helyzetet is kihagytak. Azonban nekünk is volt 2:1-es vezetésnél egy 100 %-os helyzetünk a kapufa belső éléről Bodnár István lövése sajnos kifelé pattant. A játékvezető 3 percet hosszabbított a mérkőzésen. A 92. percben jobb oldalról beadta ellenfelünk játékosa a labdát. A 16-os vonal magasságából a beadást Marton Gergő az elmélázó három védőnk között kapura fejelte, ami a hálónkban kötött ki. Sajnos az utolsó pillanatban kicsúszott a kezünkből a 3 pont. A mérkőzés összképe alapján egy kis szerencsével talán megnyerhettük volna a találkozót, de talán azt is látnunk kellett, hogy vetélytársunk a mérkőzésen többet nyújtott a vártnál mi pedig sokkal de sokkal kevesebbet. Én úgy ítélem meg, hogy bizony a Budai II. László stadionban maradt a koncentráció és a küzdeni tudás.

Noha a péntek 13 nekünk fekete nap volt, a szombat azért szerencsésre sikerült. Mind a két nagy riválisunk az Újpest II. illetve az Ikarus csapata szintén csak döntetlent ért el, így továbbra is az első helyen állunk a tabellán. Nagy lehetőséget hagytunk ki, hisz, ha nyerünk bizony pontelőnnyel is vezethettük volna a bajnokságot. A bajnokság rendkívül szoros, tavaly az NB III-ba feljutott Szabadkikötő együttese három döntetlen mellett hatszor is vereséget szenvedett. Idén ez a teljesítmény nem lesz elég, minden elhullajtott pontnak óriási jelentősége lesz a végelszámolásnál. Mi azonban továbbra is bízunk csapatunkban, tudjuk, reméljük, hogy ez csak egy kisiklás volt és csapatunk a bajnokság végén eléri kitűzött célunkat, a bajnokság megnyerését.

A 10. fordulóban hazai pályán pénteken a Vízművek csapatával fogunk megmérkőzni. Reméljük teljesítményünk javulni fog. Rendkívül fontos ez a mérkőzés a bajnokság szempontjából is, mivel a két legnagyobb ellenfelünk egymással mérkőzik.

Várjuk Kedves Szurkolóinkat!

HAJRÁ REAC!

Kiss István György